EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak idatziz erantzuteko galdera egin du, Nafarroako Parlamentuko 1882 irteera zenbakiarekin erregistratua, 2024ko martxoaren 4an (11-24/PES-139 galdera), nekazaritza eta abeltzaintzako jarduerak egiten dituzten subjektu pasiboei BEZa itzultzeari buruz. Hona Ekonomia eta Ogasuneko kontseilariak horretaz ematen dion informazioa:

Konplexua da nekazaritzako nahiz abeltzaintzako jarduerak egiten dituzten zergadunak identifikatzea zenbait arrazoirengatik:

Lehenik eta behin, askotariko ezaugarriak dituen sektorea da, eta zergadun batzuk pertsona fisikoak dira, baina beste batzuek askotariko forma juridikoen bidez gauzatzen dute jarduera, hala nola sozietate anonimoak, erantzukizun mugatuko sozietateak, kooperatibak, eraldaketarako nekazaritza-sozietateak, nekazaritzako sozietate zibilak, sozietate irregularrak, fundazioak, udalak eta abar.

Bigarrenik, nekazaritzako eta abeltzaintzako jarduera zenbait modutan eta hainbat posiziotan egin daiteke elikadura katearen barnean, eta zaila da zehaztea lehen sektoreko zergadun guztiak barnean hartu nahi diren eta horren barruan nekazaritzako elikagaien industria osoa sartzen den edo zati bat soilik. Kontuan hartu behar da, halaber, lehen sektore horren barruan zenbait tamainatako zergadunak daudela, nola nekazaritzako nahiz abeltzaintzako jarduera txiki bat egiten duten eta hori diru-sarrera nagusitzat ez duten pertsona fisikoak hala ogibide nagusia nekazaritza duten pertsona fisikoak, sektoreko hainbat ETE eta kooperatiba txiki eta nekazaritzako kooperatiba handiak eta enpresak ere bai.

Horrez gainera, jarduera hori egiten duten zergadunen kopurua zehazteko beste zailtasun bat ere badago: ez dago legezko errolda fiskalik zeinean nekazariak eta abeltzainak altan eman behar diren. Beraz, oro har, nekazariak eta abeltzainak ez dira altan eman behar jarduera ekonomikoen gaineko zergan, kasu batzuetan izan ezik.

Azkenik, kontuan hartu behar da zergadun batzuek BEZa nekazaritzako eta abeltzaintzako araubide bereziaren bidez tributatzen dutela (ez dute BEZaren aldizkako aitorpenik aurkeztu behar eta ez dute beraiei itzuli beharreko BEZaren saldorik sortzen) eta beste batzuek, berriz, BEZaren araubide orokorrean tributatzen dutela, eta hiruhilekoz hiruhileko egiten ahal dutela (kasu horretan eskubidea dute sortzen ahal duten BEZaren urteko itzulketa beraien alde jasotzeko) edo hilez hil (kasu horretan eskubidea izaten ahal dute BEZa hilero itzul dakien).

Horregatik guztiagatik, Nafarroako Foru Ogasunak, nekazaritzako nahiz abeltzaintzako jarduera bat egiten duten zergadunak identifikatzeko eta 2023ko BEZaren itzulketak arintzeko, arau malguak eta zabalak aplikatu ditu zehazteko, kontuan izanda betekizun hauetakoren bat beretzen duten guztiak:

* Altan emanda egotea sektorearen epigraferen batean edo aitortu izana nekazaritzako nahiz abeltzaintzako jarduera bat egiten duela F65 eredu informatiboan.
* Hidrokarburoen gaineko zerga berezian nekazaritzako gasolioa itzultzeko eskatu izana.
* Lehentasunezko Nekazaritza Ustiapenaren kalifikazioa izatea.
* Pertsona fisikoa izatea eta 2022ko PFEZean nekazaritzako nahiz abeltzaintzako jardueraren errentak lortu izana.

**Nekazaritzako nahiz abeltzaintzako jarduerak egiten dituzten eta 2023ko urteko BEZa itzultzeko eskatu duten zergadunen datuak:**

|  |  |  |  |
| --- | --- | --- | --- |
| \*Zergadun mota | Kopurua | Zenbatekoa € | Batez besteko zenbatekoa € |
| Pertsona fisikoak | 766 | 13988440,57 | 18261,67 |
| Pertsona juridikoak | 565 | 20462955,24 | 36217,62 |
| **\*\*Guztira** | **1.331** | **34451395,81** | **25883,84** |

\*Ez daude sartuta BEZa hilero tributatzen duten eta BEZa hilero beren alde itzultzeko eskubidea duten zergadunak (6 milioi eurotik gorako eragiketa bolumena duten zergadunak dira, edo BEZa hilero itzultzeko araubide berezian altan eman direnak eta BIH aurkezten dutenak).

\*\*2024/03/22an 23,4 milioi euro itzuli zaizkie ia 1.000 zergaduni eta saldoaren enbargoak eta konpentsazioak egin eta itzulketak eten dira 3,5 milioi euroko zenbatekoan (zorrak ordaintzeke izan dituzten zergadunei edo Ogasunarekiko zerga betebeharrak egunean ez izatea eragin duten ez betetzeak dituztenei). Horrez gain, datozen egunetan geratzen diren 170 zergadun ingururentzako itzulketa izapidetuko da (sozietate anonimoak eta mugatuak), itzultzeko saldoa 7,5 milioi euro ingurukoa izanik, betiere zerga betebeharrak egunean badituzte.

**Nekazaritzako nahiz abeltzaintzako jarduerak egiten dituzten eta 2023a baino lehenagoko urtetan urteko BEZa itzultzeko eskatu duten zergadunen datuak:**

Aurrez azaldutako arrazoiengatik, nekazaritzako eta abeltzaintzako jarduera bat egiten duten eta BEZa itzultzeko eskatzen duten zergadunak identifikatzeko prozedura ez dago sistematizatuta, eta informazioaren tratamenduaren inguruko lan batzuk egin behar dira.

Hori dela-eta, Nafarroako Foru Ogasunak ezin du 2023a baino lehenagoko datu horien berri eman, ez baitaude sistematizatuta bere datu-baseetan, eta lortzeko informazioaren tratamenduari eta analisiari lotutako lan handia egin behar delako.

Hori guztia jakinarazten dizut, Nafarroako Parlamentuko Erregelamenduaren 215. artikuluan xedatutakoa betez.

Iruñean, 2024ko martxoaren 26an

Ekonomia eta Ogasun kontseilaria: José Luis Arasti Pérez